# Les veus del Pamano

Les veus del Pamano és una novel·la de Jaume Cabré publicada originalment en català el 2004 per Edicions Proa a Barcelona. En català se n'han venut més de 100.000 exemplars i ha estat traduïda a dotze llengües amb un notable èxit internacional, especialment després de la Fira del Llibre de Frankfurt de 2007 (la traducció alemanya ha venut més de mig milió d'exemplars).

## Argument

La història d'aquesta novel·la arrenca als anys quaranta a Torena, un poble de ficció situat a la vall d'Àssua, al Pallars Sobirà, i arriba fins als nostres dies, amb un fris de personatges com el mestre Oriol Fontelles, la fotògrafa Tina Bros, la senyora Elisenda Vilabrú o el falangista Targa, alcalde de Torena. La memòria històrica, la impossibilitat del perdó o la por a l'oblit són alguns dels temes que apareixen en el text.

## Estructura

Tres fils argumentals ubicats cronològicament en tres etapes diferents, que comparteixen de forma transversal els personatges, s'entrellacen per construir la història. Aquests fils són:
* En els primers anys del franquisme, la vida del mestre Fontelles al poble de Torena.
* En la transició, el canvi de règim i la reescriptura de la biografia del mestre per influència de la senyora Elisenda Vilabrú de casa Gravat.
* En l'època contemporània, la reconstrucció de la vida del mestre amb la investigació de la fotògrafa Tina Bros.

## Premis

* Premi de la Crítica, 2005.
* Premi El setè cel, 2007.

## Adaptacions audiovisuals

El 16 de novembre del 2009, TV3 va estrenar una minisèrie de 2 capítols basada en la novel·la i dirigida per Lluís Maria Güell. Ha rebut el premi al millor film i al millor guió al festival internacional de cinema de televisió de Xangai de 2010 i va ser finalista als Banff World Television Awards.

## Traduccions de Les veus del Pamano

* Hongarès: A Pamano zúgása (trad: Tomcsányi Zsuzsanna). Budapest: Európa könyvkiadó, 2006.
* Castellà: Las voces del Pamano (trad.: Palmira Feixas). Barcelona: Ed. Destino, 2007.
* Alemany: Die Stimmen des Flusses (trad.: Kirsten Brandt). Frankfurt: Insel Verlag, 2007.
* Neerlandès: De stemmen van de Pamano (trad.: Pieter Lamberts & Joan Garrit). Utrecht: uitgeverij Signature, 2007.
* Italià: Le voci del fiume (trad.: Stefania Maria Ciminelli). Roma: La Nuova Frontiera, 2007.
* Portuguès: As vozes do rio Pamano (trad.: Jorge Fallorca). Lisboa: Tinta da China ediçôes, 2008.
* Grec: Οι φωνές του ποταμού Παμάνο (trad. Evriviadis Sofós). Atenes: Papyros Public Group, 2008.
* Romanès: Vocile lui Pamano (trad. Jana Balacciu Matei). Bucarest: Editura Meronia, 2008.
* Francès: Les voix du Pamano (trad.: Bernard Lesfargues). París: Christian Bourgois Éditeur, 2009.
* Noruec: Stemmene fra Pamano (trad.: Kjell Risvik). Oslo: Cappelens Forlag, 2009.
* Eslovè: Šumenje Pamana (trad.: Veronika Rot). Ljubljana: Učila International, 2010.
* Croat: Glasovi Pamana (trad.: Boris Dumančić). Zaprešić: Fraktura, 2012.
* Polonès: Głosy Pamano (trad.: Anna Sawicka). Varsòvia: Wydawnictwo Marginesy, 2014.
* Serbi: Glasovi reke. (trad.: Silvija Monros Stojaković). Laguna. Belgrad, 2014.
* Xinès: 河流之聲 (trad. Wen-Yuan Chang) Taipei: Nanfan Chiayuan, Co. Ltd., 2015.
* Rus: Голоса Памано (trad.: Elena Zernova). Moscou: Иностранка, Азбука-Аттикус, 2017.
* Suec: Rösterna från floden (trad. Maria Cederroth). Malmö: Nilsson förlag, 2019.
* Ucraïnès: голоси Памано (trad.; Petro Tarashchuk). Kíiv: Folio Publishers, 2022

## Referències

* ↑ Televisió de Catalunya. «TV3 estrena avui "Les veus del Pamano"», 12-11-2009. [Consulta: 30 abril 2010].
* ↑ Televisió de Catalunya. «"Les veus del Pamano", finalista als Banff World Television Awards», 04-04-2010. [Consulta: 6 desembre 2011].

## Enllaços externs

* Pàgina personal de Jaume Cabré